CELEX: 62010TN0509
Language: et
Date: 2010-10-20 00:00:00
Title: Kohtuasi T-509/10: 20. oktoobril 2010 esitatud hagi — Manufacturing Support & Procurement Kala Naft versus nõukogu

18.12.2010   
            
            
               ET
            
            
               Euroopa Liidu Teataja
            
            
               C 346/57
            
         20. oktoobril 2010 esitatud hagi — Manufacturing Support & Procurement Kala Naft versus nõukogu
   (Kohtuasi T-509/10)
   ()
   2010/C 346/111
   Kohtumenetluse keel: prantsuse
   
      Pooled
   
   
      Hageja: Manufacturing Support & Procurement Kala Naft Co., Tehran (Teheran, Iraan) (esindajad: advokaadid F. Esclatine ja S. Perrotet)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               Tühistada nõukogu 26. juuli 2010. aasta otsus;
            
         
               —
            
            
               tühistada täielikult nõukogu 26. juuli 2010. aasta rakendusmäärus nr 668/2010;
            
         
               —
            
            
               mõista kohtukulud välja nõukogult.
            
         
      Väited ja peamised argumendid
   
   Hagejaks olev äriühing, kes tegutseb naftatööstuse valdkonnas, palub tühistada nõukogu otsuse 2010/413/ÜVJP (1) ja nõukogu rakendusmääruse (EL) nr 668/2010, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid eesmärgiga tõkestada tuumarelvade levikut) artikli 7 lõiget 2 (2), osas, milles hageja nimi kanti nende isikute, asutuste ja üksuste loetellu, kelle rahalised vahendid ja majandusressursid selle sätte alusel külmutatakse.
   Oma hagi põhjendamiseks esitab hageja kaheksa väidet, mis puudutavad:
   
               —
            
            
               põhjendamiskohustuse rikkumist, kuna nõukogu tugines ebaselgetele, ebatäpsetele ja kontrollimatutele andmetele;
            
         
               —
            
            
               hageja põhiõiguste rikkumist, kuna i) hageja on kohustatud enda kaitsmiseks esitama negatiivse tõendi selle kohta, et ta ei ole Iraani tuumaprogrammile kaasa aidanud; ii) hagejale anti väga lühike tähtaeg uuesti läbivaatamise taotluse esitamiseks ning iii) hageja jäeti ilma õigusest tõhusale kohtulikule kaitsele ning omandiõigusest, kuna hagejal ei olnud võimalik tutvuda tema toimikus sisalduva teabega;
            
         
               —
            
            
               pädevuse puudumist, kuna nõukogul on pädevus üksnes Ühinenud Rahvaste Organisatsiooni resolutsiooniga 1929(2010) kaasnevate meetmete võtmiseks; selles resolutsioonis ei ole aga kehtestatud ühtegi meedet, mis puudutaks naftatööstust;
            
         
               —
            
            
               võimu kuritarvitamist seeläbi, et vaidlustatud otsus halvab kõik hageja tehingud Euroopa Liidu territooriumil, sealhulgas selliste seadmete omandamine, mis ei ole olulise tähtsusega, ning seega läheb otsus kaugemale sellest, mis on ette nähtud vaidlustatud otsuse artiklis 4;
            
         
               —
            
            
               õigusnormi rikkumist, kuna kahesuguse kasutusega kaupade turustamine ei saa õigustada rahaliste vahendite külmutamise meedet üksuse suhtes juhul, kui viimane tegelikult ei aita kaasa Iraani tuumaprogrammile;
            
         
               —
            
            
               asjaolude sisulist ebaõigsust, kuna hageja ei ole omandanud mingit vara, mis võiks huvitada Iraani tuumaprogrammi;
            
         
               —
            
            
               ilmset hindamisviga, kuna hageja omandiõigusele ja tema õigusele tegeleda majandustegevusega seatud piirangud ei ole õigustatavad ühegi avalikust huvist tuleneva põhjusega ning on taotletava eesmärgi suhtes ebaproportsionaalsed;
            
         
               —
            
            
               vaidlustatud määruse õigusliku aluse puudumist vaidlustatud otsuse tühistamise tagajärjel.
            
         
      (1)  Nõukogu 26. juuli 2010. aasta otsus 2010/413/ÜVJP, mis käsitleb Iraani vastu suunatud piiravaid meetmeid ning millega tunnistatakse kehtetuks ühine seisukoht 2007/140/ÜVJP (ELT L 195, lk 39).
   
      (2)  Nõukogu 26. juuli 2010. aasta rakendusmäärus (EL) nr 668/2010, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid) artikli 7 lõiget 2 (ELT L 195, lk 25).